На основу члана 198. став 16. Закона о накнадама за коришћење јавних добара (''Службени гласник РС'', број 95/2018 и 49/2019) и члана 37. Статута Града Ниша (''Службени лист Града Ниша'', број 88/2008, 143/2016 и 18/2019),

Скупштина Града Ниша, на седници од \_\_\_.\_\_\_. 2019. године, донела је

**ОДЛУКУ**

**О УСЛОВИМА ИЗДАВАЊА И КОРИШЋЕЊА ГРАДСКЕ КАРТЕ ЗА УПОТРЕБУ ДЕЛА АУТО-ПУТА Е-75 и Е-80**

Члан 1.

Овом одлуком уређују се начин и услови издавања и коришћења Градске карте и услови под којим Град Ниш плаћа посебну накнаду за употребу дела ауто-пута Е-75 и Е-80 (у даљем тексту: путаринa), у име лица са пребивалиштем на подручју градских општина Црвени Крст, Медијана, Палилула, Пантелеј и Нишка Бања.

Члан 2.

Град Ниш плаћа путарину у име лица из члана 1. ове одлуке којем је издата Градска карта за употребу делова ауто-пута Е-75 и Е-80, односно свих релација између следећих наплатних станица: Ниш југ, Ниш север, Ниш исток и Ниш Малча (у даљем тексту: наплатне станице у зони Града Ниша).

Градска карта издаје се за употребу делова ауто-пута Е-75 и Е-80 од места пребивалишта до наплатне станице у зони Града Ниша и обратно.

Градска карта издаје се физичком лицу из члана 1. ове одлуке, које је власник моторног возила прве категорије регистрованог на територији Града Ниша, односно члану породичног домаћинства тог лица које има пребивалиште на адреси власника возила, под условом да лице на које гласи Градска карта поседује возачку дозволу.

Возило прве категорије, у смислу одредаба ове одлуке је моторно возило са две осовине и висине једнаке или ниже од 1,30 m, мерено код прве осовине и моторно-комби возило са две осовине и укупне висине једнаке или ниже од 1,9 m, а чија највећа допуштена маса не прелази 3.500 kg.

Члан 3.

Градска карта издаје се на име лица које испуњава услове из члана 2. ове одлуке, за возило чији је регистарски број унет у Градску карту, а за употребу аутопута на релацијама које су у њој назначене.

Градска карта издаје се за период од три године.

Члан 4.

Физичко лице коме је издата Градска карта дужно је да:

-приликом укључивања на ауто-пут узме магнетну картицу из дистрибутера за издавање картица и

-приликом искључења са ауто-пута преда магнетну картицу, а Градску карту пружи на увид инкасанту на наплатној станици.

Члан 5.

Средства за плаћање путарине обезбеђују се у буџету Града Ниша, а уплаћују се на рачун буџета Републике Србије.

Међусобна права и обавезе, као и начин и динамика плаћања уговорених обавеза ближе ће се уредити уговором који закључују Град Ниш и ЈП „Путеви Србије“.

Уговор из става 2. овог члана, у име Града Ниша закључује Градоначелник Града Ниша.

Члан 6.

Ова одлука ступа на снагу наредног дана од дана објављивања у "Службеном листу Града Ниша“.

Број: \_\_\_\_\_\_\_\_\_\_\_\_\_\_\_\_\_\_\_\_

У Нишу, \_\_\_.\_\_\_.2019. године

**СКУПШТИНА ГРАДА НИША**

Председник

Мр Раде Рајковић